**Kaip išvengti papildomų klaidų atliekant užduotis „EDUKA klasėje“?**

„EDUKA klasėje“ pateikiamos užduotys skirtos ne tik taikyti ir pa(si)tikrinti dalykines žinias ir įgūdžius, bet ir ugdyti(s), taikyti kompiuterinio raštingumo, tvarkos, atidumo ir pan. gebėjimus. Tad būk atidus.

1. **Visada labai atidžiai perskaityk užduotį. Suskaidyk ją dalimis ir pasitikrink, ar tinkamai supratai, ką turi padaryti, ar aiškūs pateikiami pavyzdžiai.**
2. **Įsitikink, ar tinkamai rašai mažąsias / didžiąsias raides.**

**1–4 klasių mokiniams svarbu:**

* **Lietuvių kalbos** užduotyse, kai užduoties tikslas – įtvirtinti, patikrinti didžiųjų raidžių rašymo žinias ir įgūdžius:
* rašant bent dviejų žodžių sakinį, pirmasis sakinio žodis turi būti rašomas didžiąja raide (*pvz.:* *Berniukas perskaitė knygą*.)
* rašant asmenų vardus (asmenvardžius), tikrinius gyvūnų ir gamtos daiktų vardus, pirmoji žodžio raidė turi būti didžioji *(pvz.: rašytojas Kazys Saja);*
* rašant tikrinius astronominių ir geografinių objektų pavadinimus, vietovardžius, pirmoji žodžio raidė turi būti didžioji (*pvz.: Ilgiausia Lietuvos upė - Nemunas).*
* **Lietuvių kalbos** užduotyse, kai reikia įrašyti sakinyje ar tekste praleistą žodį ar žodžius, pirmasis sakinio žodis ir tikriniai daiktavardžiai turi būti rašomi didžiąja raide, kiti sakinio žodžiai – mažosiomis.

1. **Laikykis pagrindinių kompiuterinio raštingumo taisyklių. Jei kas neaišku, pasikonsultuok su mokytoja /-u, draugais ar artimaisiais.**
   * Rašyk lietuviškomis raidėmis.
   * Po skyrybos ženklų (taško, kablelio, kabliataškio, brūkšnio) reikia padaryti tarpą.
   * Nepalik nereikalingų ar papildomų tarpų tarp žodžių ar simbolių.
   * Jei yra galimybė, rašyk lietuviškas kabutes (*jos atrodo taip:* **„**Šviesa**“**, *apačioje kaip devynetukai, viršuje – kaip šešetukai*). Skaityk daugiau: <http://www.vlkk.lt/konsultacijos/3501-lietuviskos-kabutes>.
   * Daugybos ir dalybos užduotyse galimi tokie dalybos ir daugybos ženklai:

*Daugyba*  \* • ×

*Dalyba*  : ÷ /

1. **Atlikęs /-usi užduotį, atidžiai patikrink.**